
CENTRUDESERVICIISOCIALE




REGULAMENT DE ORGANIZARE ŞI  FUNCŢIONARE

Art.1 Centrul de servicii sociale „Pentru Voi” , denumit în continuare „centru”, este un furnizor de servicii sociale comunitare destinate persoanelor adulte cu dizabilităţi intelectuale şi de dezvoltare.

Scopul centrului este creşterea calităţii vieţii pentru persoanele cu dizabilităţi de dezvoltare şi familiile acestora. 

Obiectivele principale sunt:

· Furnizarea de servicii sociale comunitare

· Sprijinirea angajării în muncă a persoanelor cu dizabilităţi intelectuale

· Implementarea prevederilor Convenţiei ONU privind drepturile  persoanelor cu dizabilităţi

· Sprijinirea familiilor

· Creşterea conştientizării comunităţii cu privire la dizabilitatea de dezvoltare

Art. 2  Centrul de servicii sociale Pentru Voi este de tip public – privat, conform Convenţiei de colaborare între Consiliul Local al Municipiului Timişoara şi Fundaţia Pentru Voi, aprobată prin Hotărârea C.L.M. Timişoara nr. 207 din 26.04.2005.  
Centrul are sediul social în Timişoara, str. Ioan Slavici, nr. 47. 
Activităţile centrului se desfăşoară:

· în sediul principal, unde se desfăşoară activităţile centrului de zi Impreună
· în sediile secundare
· la domiciliul beneficiarilor 
· în comunitate
La data adoptării prezentului regulament, funcţionează următoarele sedii secundare: 

· Centrul de zi Ladislau Tácsi cu sediul pe str. Anton Bacalbaşa, nr.65A, Timişoara
· Locuinţa protejată DINA pe str. Ioan Slavici, nr. 14, sc. B, ap 4 şi ap. 5 Timişoara
· Locuinţa protejată DORA pe str. Ioan Slavici bl. 18, sc. A, ap. 11,  Timişoara
· Locuinţa protejată LAURA, str. Ardealul, bl. F1, ap. 9, Timişoara
· Locuinţa protejată CRISTIAN str. Anton Bacalbaşa, nr. 67, Timişoara
· Centrul respiro pe Str. Ioan Slavici, nr. 4 ap. 8, sc B, Timişoara
· Locuinţa protejată DINU, comuna Săcălaz, nr. 503, jud Timiş
· Brutăria situată în comuna Săcălaz, nr. 503, jud Timiş

· Grădina terapeutică situată pe str. Anton Bacalbaşa, Timişoara
Alte sedii secundare se pot înfiinţa prin hotărârea Consiliului Director.
Art. 3  Finanţarea cheltuielilor centrului  se asigurã din: 

a) bugetul local al Consiliului Local Timişoara 

b) alte venituri realizate în condiţiile legii
Art. 4   Principiile care stau la baza activităţii Centrului sunt:

1. Respectarea demnităţii inalienabile, a autonomiei individuale, inclusiv a libertăţii de a face propriile alegeri, şi a independenţei persoanelor 

2. Nediscriminarea;

3. Participarea şi integrarea deplină şi efectivă în societate;

4. Respectul pentru diversitate şi acceptarea persoanelor cu dizabilităţi ca parte a diversităţii umane şi a umanităţii;

5. Egalitatea de şanse

6. Accesibilitatea;

7. Abordarea centrata pe persoana in furnizarea de servicii

8. Solidaritatea sociala
9. Reponsabilizarea comunităţii si principiul subsidiarităţii
10. Participarea activa a beneficiarilor – “Nimic despre noi fără noi
11. alegerea alternativei celei mai puţin restrictive în determinarea sprijinului şi asistenţei necesare; 
  Art. 5  Centrul de servicii sociale Pentru Voi oferă următoarele servicii sociale:     

· Centru de zi cu profil ocupational, care include activitati lucrative in ateliere (tehnoredactare şi multiplicare, decoraţiuni, ambalaje, tâmplărie, producţie de lumânări, brutărie, etc.)  şi  serviciul de angajare în muncă sprijinita
· Centru de zi cu profil de ingrijire, în care se desfăşoară activităţi de dezvoltare a autonomiei personale şi a capacităţii de autoservire şi diferite terapii în funcţie de nevoile individuale
· Locuinţe protejate 
· Centru respiro

· Servicii sociale la  domiciliu
· Servicii comunitare de suport, pentru prevenirea izolării sau segregării de comunitate: acompaniament social, consiliere familială,  transport, consiliere psihologică, terapii de specialitate, mediere socială, accesibilizarea serviciilor şi facilităţile comunitare pentru populaţie în general 
Serviciile sociale sunt proiectate si adaptate conform nevoilor individuale ale persoanei cu dizabilităţi. Serviciile sociale sunt acreditate conform prevederilor legale si dreptul la acordarea lor se bazeaza pe prevederile Legii 448/2006.
Furnizarea serviciilor sociale se desfăşoară în parteneriat cu Fundatia „Pentru Voi”, pe baza de convenţiei de colaborare.
Consiliul director poate înfiinţa şi alte servicii sociale cu respectarea obiectului de activitate al centrului.

Art. 6. - Centrul îndeplineşte următoarele atribuţii principale:

a) asigurã activităţi adaptate nevoilor individuale ale beneficiarilor, conform planurilor individuale de intervenţie, concepute de echipa de specialişti, împreună cu beneficiarul căruia i se adresează şi familia acestuia în care sunt precizate tipurile de servicii asigurate.  Furnizarea serviciilor se face pe baza contractului  de furnizare de servicii. Serviciile pot fi furnizate la domiciliu, în centre şi locuinţe protejate, în comunitate, la locul de muncă al beneficiarilor angajaţi. Beneficiarii centrului sunt selectionaţi în conformitate cu prevederile art. 54 din Legea 448/2006, conform căruia persoana cu dizabilităţi are dreptul să fie îngrijită şi protejată într-un centru din localitatea/judeţul în a cărei/cărui rază teritorială îşi are domiciliul sau reşedinţa.

b) asigurã aplicarea politicilor si strategiilor naţionale, judeţene şi locale în domeniul dizabilităţii 
c) asigurã îndeplinirea standardelor de calitate a serviciilor oferite conform reglementarilor legale în vigoare
d) identificã mediile în care poate fi integratã orice persoanã cu dizabilităţi beneficiarã a programelor centrului şi sprijină integrarea acesteia
e) acordã sprijin şi asistentã de specialitate în vederea prevenirii situaţiilor care pun în pericol siguranţa persoanelor cu dizabilitati si segregarea acestora
f) dezvoltã parteneriate şi colaborează cu organizaţii neguvernamentale, cu alţi reprezentanţi ai societăţii civile, ai mediului de afaceri în vederea integrării în muncã a persoanelor cu dizabilităţi 
g) pune accent pe stimularea autonomiei personale şi dezvoltã încrederea în sine a persoanei cu dizabilităţi
h) dezvoltã servicii de consiliere şi orientare profesionala
i) dezvoltã programe de sensibilizare a comunităţii cu privire la nevoile specifice ale persoanei cu dizabilităţi
j) dezvolta permanent aria serviciilor oferite, in functie de nevoile beneficiarilor

k) asigurã monitorizarea şi evaluarea programelor proprii
l) intervine în combaterea şi prevenirea instituţionalizării 
Art. 7  Organigrama centrului Pentru Voi, numărul de personal, precum şi bugetul se aprobã prin hotărâre a Consiliului Local al Municipiului Timişoara.

Art. 8   Salarizarea personalului centrului se stabileşte potrivit legislaţiei aplicabile salariaţilor din sistemul bugetar, pe baza statului de funcţii aprobat de comitetul director, în funcţie de numărul de personal aprobat şi de resursele financiare alocate de Consiliul Local Timisoara.
Art. 9. Conducerea centrului este asiguratã de un director şi de comitetul director. Numirea directorului se face prin dispoziţie a Primarului, cu acordul preşedintelui Fundaţiei Pentru Voi. 

Art. 10. - (1) Directorul centrului asigurã conducerea executivã a acestuia şi răspunde de buna lui funcţionare .

(2) În exercitarea atribuţiilor ce-i revin directorul centrului emite dispoziţii.

Art. 11. - Directorul centrului îndeplineşte, în condiţiile legii, următoarele atribuţii principale:

a) reprezintă centrul în relaţiile cu autorităţile şi instituţiile publice, cu persoanele fizice şi juridice din ţarã şi din străinătate, precum şi în justiţie;

b) exercitã atribuţiile ce revin centrului în calitate de persoanã juridicã;

c) exercitã funcţia de ordonator de credite;

d) întocmeşte proiectul bugetului propriu al centrului şi contul de încheiere a exerciţiului bugetar, pe care le supune avizării comitetului director;

e) numeşte şi eliberează din funcţie personalul din cadrul centrului, în condiţiile legii;

f) controlează activitatea personalului şi aplicã sancţiunile disciplinare sau recompensele corespunzătoare, în condiţiile legii;

g) pune în aplicare ROF, RI si codul etic al centrului,
h) elaborează planuri manageriale anuale 

i) asigură transpunerea în practică a misiunii şi a filozofiei centrului 

j) menţine permanent legătura cu Fundaţia Pentru Voi 

k) asigurã instruirea şi perfecţionarea personalului de specialitate;
l) îndeplineşte orice alte atribuţii prevăzute de lege.

Art. 12. (1) Comitetul director este alcătuit din cinci membri, după cum urmează:

· directorul centrului, care este şi preşedintele comitetului;

· contabilul - şef
· un reprezentant numit de Primarul Municipiului Timişoara;

· un reprezentant al Fundaţiei Pentru Voi

· un reprezentant al beneficiarilor centrului sau al familiilor acestora.

(2) Membrii comitetului director nu beneficiază de indemnizaţie.

(3) Comitetul director se întruneşte în şedinţă ordinarã semestrial, la convocarea directorului, precum şi în şedinţă extraordinarã ori de câte ori este necesar.

Art. 13. - Comitetul director îndeplineşte următoarele atribuţii principale:

a) avizează proiectul bugetului propriu şi contul de încheiere a exerciţiului bugetar pe care le propune spre aprobare Consiliului Director;

b) propune Consiliului Local al Municipiului Timisoara aprobarea structurii organizatorice şi a numărului de personal;

c) analizează activitatea centrului şi propune mãsuri şi programe de îmbunătăţire a activităţii 

d) hotărăşte asupra înstrăinării mijloacelor fixe din patrimoniul centrului  altele decât bunurile imobile, în condiţiile legii;

e) aprobã statul de funcţii 

f) aprobã planurile manageriale anuale;

g) aprobă codul etic al centrului  şi Regulamentul Intern

h) aprobă manualele de proceduri utilizate in cadrul centrului 
i) aprobă nivelul contribuţiei lunare de întreţinere datorate de adulţii cu dizabilitati asistaţi în locuinţele protejate  sau de susţinătorii acestora 

j) aprobă perceperea de taxe pentru anumite servicii sociale furnizate persoanelor cu dizabilitati şi nivelul acestora

k) aprobă acordarea de premii anuale si a salariilor de merit salariaţilor conform legislaţiei în vigoare

l) îndeplineşte orice alte atribuţii stabilite prin lege 
Art. 14. – Furnizarea serviciilor sociale se face pe baza contractului de furnizare de servicii, încheiat pe durata de un an, cu posibilitate de prelungire, între directorul centrului şi beneficiar sau reprezentantul legal, dacă beneficiarul este pus sub tutelă prin Hotărâre Judecătorească. Modelul de contract se aprobă de către Comitetul director. Furnizarea serviciilor sociale se poate face şi în colaborare cu Fundaţia „Pentru Voi”.
Director,

Laila Onu

